L’atleta burjassoter Eduardo L. Gómez buscarà el podi en el Mundial de 100K a l’Índia
2025-07-24

La presència d’Eduardo L. Gómez, el 7 de desembre, en el Campionat del Món d’Ultrafons que es disputarà a Bangalore (l’Índia), buscarà novament excel·lents resultats que confirmen l’hegemonia de l’atleta veterà de Burjassot en la llarga distància, no sols a nivell nacional, sinó en el món, gràcies al seu bronze en 100K en 2018 i al seu títol de Campió Mundial Màster en 50K, aconseguit en 2023, també a l’Índia.

La intenció de l’atleta és intentar rescabalar-se del resultat del Mundial de Berlín de 2023, en el qual va haver de retirar-se quan, en eixe moment, el director esportiu del CA Els Sitges es mantenia tercer en la seua categoria. Aquesta serà la huitena participació en un Mundial d’Ultra per al veterà ultrafondista burjassoter: Doha, Los Alcázares, Croàcia (medalla de bronze) i Berlín en les proves de 100K i l’Europeu de 50K de 2022 de Sotillo de la Adrada, i el Mundial de Hyderabad de 2023, al costat de la presència en el Mundial de 24 hores de Belfast són les seues credencials. La idea és estar de nou lluitant per les medalles.

“Com a director tècnic del club, i responsable directe de la secció d’ultrafons, estic orgullosíssim del paper que estem realitzant, i de la visibilitat que té esta modalitat, no sols amb la nostra secció de corredors, sinó també per l’organització del Festival d’Ultrafons i dels Campionats Nacionals celebrats a Burjassot en 2023. La salut de l’ultrafons burjassoter està garantida”, ha declarat Gómez.

Moments abans de la seua eixida cap a l’Índia, Eduardo ha sigut rebut per l’alcalde de Burjassot, Rafa García i pel regidor d’Esports, Juan Gabriel Sánchez. En la trobada, han coincidit que, en aquesta ocasió, Burjassot, a través de Gómez, correrà per la DANA de València a l’Índia, mentre que Gómez ha comentat que ha sigut dur acabar els entrenaments previstos amb la situació de València, des del passat 29 d’octubre. Així mateix, l’alcalde ha emplaçat a Eduardo a una nova cita en el consistori, però aquesta vegada amb una nova medalla penjant del coll.